**Antonio de Saavedra e Jofré**, nado en Valencia o 1 de febreiro de 1777 e finado en Xénova o 13 de febreiro de 1842, VII conde de Alcudia, foi un nobre e político e diplomático español. Ostentou o cargo de Secretario de Estado e de Despacho Universal de España dende o 20 de xaneiro de 1832 até o 1 de outubro do mesmo ano.

Foi conde da Alcudia, conde de Gestalgar, barón de Albalat de Segart, Ayodar, Canet de Berenguer, Estivella, Beselga, Montalt, Villamur, Torralba, Fuentes e Berlinches.

Traxectoria
-----------

### Familia

Casou en varias ocasións. A primeira coa súa sobriña Patrocinio de Saavedra y Roca Jofré y Carroz que morreu en 1817 sen sucesión, polo que seu marido herdou os señoríos da casa de Saavedra: foi VII Conde de la Alcudia, Señor de Albalat de Segart, Ayodar, **Canet de Berenguer**, Estivella, Beselga, Montalt, Villamur, Torralba, Fuentes e Berlinches.

En 1818, casou en segundas nupcias con Sinforosa Frígola y Mercader Xatmar y Caro herdeira, entre outros, do Condado de Gestalgar e coa que tivo 5 fillos (Antonio, Joaquina, Atalia, María de la Encarnación y Josefa de Saavedra y Frígola).

En novembro de 1834, en Viena, casou en terceiras nupcias cunha irmá da súa segunda esposa, Mª de la Concepción Josefa Frigola y Mercader, coa que tivo tres fillos máis (Carolina, Diego e Manuel).

### Política

Ingresou na Armada na que conseguiu o emprego de Tenente de Fragata.

En 1792, ingresou na Real Academia, e pasou pouco despois ao Servizo diplomático no que desempeñou cargos en diversas misións como, en 1823, ministro plenipotenciario perante a corte dos Tsares de Rusia, e en Londres (1826).

Tralo falecemento de Manuel González Salmón, o 20 de xaneiro de 1832, asumiu o cargo de Secretario de Estado de España como interino. No entanto, non o ocuparía até un mes despois, tempo durante o cal exerceu Francisco Tadeo Calomarde, co cal se aliou contra o ministro de Facenda, o reformista López Ballesteros. Tamén interveu nos sucesos da Granxa e convenceu a Fernando VII para o derrogamento da Pragmática Sanción. Ao cambiar o rei de opinión, foi substituído por Francisco Cea Bermúdez e nomeado embaixador en Londres pero renunciou e pediu permiso para marchar a Italia.

Dende Italia, co permiso do goberno marchou a Viena onde, en segredo, fora nomeado polo pretendente Carlos Mª Isidro como embaixador del para conseguir apoios entre as potencias absolutistas. Ao sospeitar o goberno, chamouno a Madrid mais negouse o que provocou a confiscación dos seus bens o 25 de maio de 1835.

Sostivo economicamente a causa carlista con varias cantidades de cartos e, durante a primeira guerra carlista, hospedou o pretendente nas súas posesións de Albalat. Tras perde-la guerra, en 1839, foi dos poucos que acompañaron a D.Carlos ao exilio, onde morreu en Xénova tres anos máis tarde.

Trala súa morte, os seus fillos, recuperarían as propiedades.

| Reinado de Fernando VII de España |
| --- |
| *Segue a:* Manuel González Salmón | **Antonio de Saavedra y Jofré**(1832-1832) | *Precede a:* Francisco Cea Bermúdez |
| Presidente do Goberno de España |

Notas
-----

1. ↑  Caridad (2012), p.164
2. ↑  Caridad (2012), p. 2016
3. ↑  "Títulos nobiliarios españoles". *compactgen.com/*. Arquivado dende o orixinal o 16-04-2016. Consultado o 12-02-2018.
4. 1 2 3  "Saavedra Jofré, Antonio de (1765-1842)". *Archivo General Región de Murcia*. Consultado o 12-02-2018.
5. 1 2  "Personajes". *Antropología – Camp de Morvedre*. Arquivado dende o orixinal o 13-02-2018. Consultado o 12-02-2018.
6. ↑  Sánchez (1997); pp. 53-54
7. ↑  "Saavedra. Condes de Alcudia y de Gestalgar, Barones de Albalat y de Canet". *abcgenealogia.com*. Arquivado dende o orixinal o 28-01-2010. Consultado o 12-02-2018.
8. ↑  Sánchez (1997), p. 53
9. 1 2 3  Caridad (2012); p.165

Véxase tamén
------------

### Bibliografía

* Caridad Salvador, Antonio (2012). "Los carlistas de Valencia. La reacción en una ciudad liberal (1833-1840)". *Brocar: Cuadernos de investigación histórica* (36): 161–183. ISSN 1885-8309.
* Sánchez Medrano, Francisco José (1997). *El Palacio de los Saavedra: metamorfosis de un edificio del s. XVII*. Murcia: Servicio Publicaciones Universidad de Murcia. ISBN 84-7684-811-0.

### Outros artigos

* Lista de presidentes de España

|  |  |
| --- | --- |
| Control de autoridades | 
* Wd: Q5700292
* DBE: antonio-saavedra-jofre
* GEC: 0057495

 |